Kedves Olvasó!

Jelen kiadvány nemzeti történelmünk kiemelkedő alakja, Deák Ferenc szellemi hagyatéka előtti tisztelgés jeléül, születése 220. évfordulója alkalmából állít emléket.

Deák fiatal politikusként kapcsolódott be a reformkori országgyűlések munkájába, majd a gróf Batthyány Lajos által vezetett, első felelős magyar kormány igazságügyi minisztereként szolgálta a hazát. A szabadságharc leverését követően pedig az 1867-es osztrák-magyar kiegyezéshez vezető tárgyalási folyamatban, mint a magyar delegáció vezetője szerzett elvitathatatlan érdemeket. A 19. század egyik legnagyobb formátumú magyar politikusaként tartjuk számon, aki megteremtette Magyarország polgári átalakulásának törvényi kereteit. E keretek nélkül pedig hazánk modern alkotmányos berendezkedéséről aligha lehetne ma beszélni.

A Kormány igazságügyért felelős minisztereként ezért arra az elhatározásra jutottam, hogy jelen összegyűjtött tudásanyag közreadásával ösztönözni szeretném a fiatalságot és minden érdeklődőt arra, hogy elmélyítsék alapvető alkotmányjogi és európai uniós ismereteiket. A Jogi kisokos az állami szervezetrendszer bemutatása mellett kitér az Európai Unió szervezeti alapjaira is, mivel országunk az európai közösség meghatározó tagja, és a magyar állam működése nem értelmezhető az egyes uniós intézmények, valamint értékek megvilágítása nélkül. Mindezeket egy új nézőpontból, a mindennapi valóság oldaláról mutatja be, ugyanis hiszünk abban, hogy Deák Ferenc szellemiségét is szolgálja, ha a fiatalok tényszerű és egyben életszerű, a kötelező tananyagot kiegészítő ismeretekkel rendelkeznek az államról, amelyben élnek. A kiadványnak fontos szándéka ugyanakkor az is, hogy - a felnőtté válás kapujában - segítse a fiatal generációt felelős és tudatos állampolgárrá válni, egyfajta iránytűként szolgálva a szerteágazó szabályok és intézményi mechanizmusok közötti eligazodásban.

Az Alaptörvényünkbe foglalt Nemzeti Hitvallás sorainak felidézésével kívánom, hogy a Jogi kisokos hozzájáruljon a kedves olvasó ismereteinek gyarapításához, és e tudás mindennapi életben való hasznos alkalmazásához:

*,,Bízunk a közösen alakított jövőben, a fiatal nemzedékek elhivatottságában. Hisszük, hogy gyermekeink és unokáink tehetségükkel, kitartásukkal és lelkierejükkel ismét naggyá teszik Magyarországot!”*